[Ioannes Episcopus servus servorum Dei, dilecto filio ...... Abbati Casæ Dei Claromontens. Diœces. salutem et Apostolicam benedictionem. Significavit nobis dilectus filius ..... Abbas Monasterii Cluniacensis quod, licet ipse in omnibus Prioratibus Cluniacensis Ordinis sibi subjectis Priores instituat et destituat pro suæ libito voluntatis, nec Priores ipsi sine assensu legitimo ejusdem Abbatis alienare, vel distrahere valeant aliqua de bonis Prioratuum prædictorum: Nonnulli tamen Priores Prioratuum hujusmodi sibi subjectorum in Provincia Bituricensi, domos, Terras, Possessiones, et nonnulla alia bona Prioratuum ipsorum, ejusdem Abbatis irrequisito consensu alienare, et distrahere temerè præsumpserunt, in ipsius Abbatis, et Prioratuum eorumdem præjudicium et gravamen. Quare dictus Abbas nobis humiliter supplicavit, ut providere sibi super hoc paterna sollicitudine curaremus. Quocirca discretioni tuæ per Apostolica scripta mandamus quatinus, si ita est, ea, quæ de bonis ipsorum Prioratuum in dicta Provincia ipsi Abbati subjectorum taliter per eosdem Priores ipsius Provinciæ alienata inveneris, vel distracta, ad jus et proprietatem ipsorum Prioratuum, non obstantibus aliquibus litteris, vel instrumentis super hoc confectis, studeas legitimè revocare; contradictores per censuram Ecclesiasticam appellatione postposita compescendo, ac eisdem Prioribus in dicta Provincia Bituricensi constitutis auctoritate nostra nihilominus inhibendo, ne talia de cœtero attentare præsumant. Testes autem qui fuerint nominati, si se gratia, odio, vel timore subtraxerint, censura simili, appellatione cessante compellas veritati testimonium perhibere. Datum Viterbii. Idibus Martii, Pontificatus nostri anno primo. Est et alia omninò Conservatoria ejusdem Pontificis, ac paris Datæ, directa Abbati sancti Benigni Divionensis, pro revocatione bonorum Ordinis Clun. in Provincia Lugdunensi alienatorum.]